《过郑康成故里》
清代·宋书升

嬴秦烧群籍，发难在臣斯。六经日芜秽，《正义》何由治。

大哉康成公，独蕴高世姿。穷经窃奥窔，学道抉藩篱。

律吕研迁志，算术察《周髀》。杂考申韩法，旁罗纤纬辞。

譬如大河流，百变属冯夷。清浊并相纳，不必分派支。

譬如洪炉铸，群材付工倕。金铁齐入治，不必权毫釐。

考稽既已久，蔚为大经师。诗笺毛氏故，书证安国遗。

易立爻辰例，传可废疾医。三礼尤卓卓，旧典精研稽。

老妪数家珍，了了无所迷。汉儒称后劲，有功在宣尼。

后学谭性命，反兴菲薄思。大善且不录，吹毛以求疵。

遂使昧礼朝，黜祀逞其私。岂知泰岳高，不以划而卑。

宋人开理学，汉人为之基。离象安得意，求兔端赖蹄。

饮水不思报，昧本当骇疑。更有龊龊者，学语方小儿。

掇拾前人说，百端相排诋。有曰男子御，何必五日期。

有曰郊天鼓，安得麒麟皮。更仆虽终数，哓哓无已时。

骅骝驽骀笑，大鹏𪈔鸠讥。弃鼎宝康瓠，庸庸安足嗤。

我朝群儒荟，起而修明之。煌煌东州学，炳若中天曦。

余居里相近，先哲常心仪。驱车过东道，搔首访遗祠。

自恨生也晚，遗编手徒披。训诂勤钻仰，未得见津涯。

生平有向往，瓣香心自知。

作者简介：山东潍县人，字晋之。光绪十八年进士，改庶吉士。里居十年，殚心经术。《易》、《书》、《诗》均有撰述，尤精历算之学。